Imtella' Awwissu 23, 2021 Telgħu għal 19-il lokalitajiet li l-anzjani tagħhom jistgħu jibbenefikaw mis-servizz ta' trasport b'xejn biex jagħmlu l-qadi tagħhom fil-lokalità fejn jgħixu. Mil-lum l-anzjani f'San Pawl il-Baħar bdew jibbenefikaw mis-servizz Silver T. Is-servizz ta' trasport għall-anzjani fil-lokalità ġie estiż għal San Pawl il-Baħar biex issa huma 19-il lokalità f'Malta li għandhom is-servizz Silver T. L-anzjani li għandhom 60 sena jew aktar u li jgħixu f'San Pawl il-Baħar, Buġibba, il-Qawra, Burmarrad u x-Xemxija jistgħu jċemplu d-Dipartiment tal-Anzjanità Attiva u l-Kura fil-Komunità jumejn qabel ikollhom bżonn jagħmlu qadja fil-lokalità fejn jgħixu, sabiex jibbukkjaw is-servizz biex iwassalhom għall-qadja li jkollhom u jerġa' jeħodhom lura. Is-servizz huwa offrut mit-Tnejn sal-Ġimgħa bejn is-sebgħa ta' filgħodu u s-sagħtejn ta' waranofsinhar. Il-kap eżekuttiv tad-Dipartiment tal-Anzjanità Attivia, Renzo Degabriele id-dipartiment jirċievi mas-700 telefonata fix-xahar minn anzjani biex jagħmlu użu minn dan is-servizz. Bħalissa dan is-servizz qed jiġi offrut permezz ta' ħames vetturi. Qal li fil-ġimgħat li ġejjin se terġa' toħroġ sejħa għall-offerti, wara li fl-aħħar sejħa min applika ma laħaqx il-kriterji mitluba, biex dan is-servizz jinfirex mal-pajjiż kollu u jibda jingħata permezz ta' vannijiet żgħar elettriċi. "L-idea hija li jkollok 12-reġjun, Għawdex ikun reġjun u mbagħad għandek 11 ieħor f'Malta fejn inti dak ir-reġjun, dik il-minibus li se tkun qed taħdem bl-elettriku tista' taqdi dak ir-reġjun u twassal lill-anzjani għall-bżonnijiet li jkollhom bżonn f'dak ir-reġjun partikolari li jkunu qed jgħixu fih." Il-Ministru Anzjanità Attiva u l-Kura fil-Komunità Michael Farrugia qal li bl-estensjoni tas-servizz Silver T għal San Pawl il-Baħar, il-Ministeru se jkun qed iwettaq 90 fil-mija tal-miżuri tal-budget. Żied li lejn l-aħħar ta' Settembru l-Ministeru se jkun qed iwettaq l-aħħar miżura u b'hekk ikun wettaq il-miżuri kollha tal-budget għal din is-sena. Il-Ministru Farrugia qal li dan mhux biżżejjed u għalhekk il-Ministeru jibqa' kull ġimgħa jara kif jista' jkompli jestendi u jtejjeb il-kwalità tas-servizzi li joffri.